Karl Ove Knausgård

**Karl Ove Knausgård** (født 1968) er en norsk forfatter og forlegger. Bøkene hans er oversatt til 30 språk. Hans romanserie *Min kamp* har på norsk kommet ut i et opplag på nær  eksemplarer (per 2015).

## Bakgrunn
Knausgård ble født den 6. desember 1968 i Oslo og er oppvokst på Tromøya ved Arendal, og i Kristiansand hvor han var elev ved Kristiansand katedralskole. Hans familie på morssiden er fra Jølster, der han også har døpt sine barn. Han har mellomfag i kunsthistorie og litteraturvitenskap fra Universitetet i Bergen. 19 år gammel ble han tatt opp som elev ved Skrivekunstakademiet i Hordaland. Under denne ett år lange skriveutdanningen, hadde han blant annet Ragnar Hovland og Jon Fosse som lærere. I tidsrommet 1999–2002 var han medredaktør i det litterære tidsskriftet *[[Vagant (tidsskrift)|Vagant]]*, hvor han skrev essays om forfattere som Marcel Proust, Don DeLillo og Thure Erik Lund.

## Verk
Knausgård debuterte litterært i 1998 med romanen *[[Ute av verden]]*, som vakte stor oppmerksomhet. Som første debutant noensinne ble han belønnet med Kritikerprisen. Romanen handler om Henrik Vankel, som i starten av romanen befinner seg på et lite sted i Nord-Norge som lærervikar. Etter at Vankel innleder et forhold til en 13-årig elev, forlater han bygda i all hast og reiser til Kristiansand. I resten av romanen flettes samtiden sammen med minner fra barndommen og ungdommen. 

Oppfølgeren, *[[En tid for alt]]*, forteller om englenes historie på jorden. Deler av boka spinner også videre på sentrale deler av Bibelen, og undersøker forholdet mellom vitenskap og religion. For romanen ble han i 2005 nominert til Nordisk råds litteraturpris. I 2009 ble romanen nominert til den prestisjefylte, litterære prisen *IMPAC Dublin Literary Award. En tid for alt* ble kåret til en av de 25 beste norske bøkene de siste 25 år av *[[Dagbladet]]* sommeren 2006. Han fikk også Sørlandets litteraturpris og P2-lytternes romanpris for denne boka.

Knausgårds ambisiøse, selvbiografiske roman *[[Min_kamp_(roman_av_Knausgård)|Min kamp]]* ble utgitt i seks bind. Første, andre og tredje bind utkom høsten 2009, fjerde og femte bok utkom våren 2010. Sjette bok var planlagt utgitt i 2010, men utover høsten ble det meldt om utsettelser. For *Min kamp. Første bok* mottok Knausgård Brageprisen og P2-lytternes romanpris. Romanen ble også nominert til Nordisk råds litteraturpris, Kritikerprisen, Bokhandlerprisen, Ungdommens kritikerpris og Sørlandets litteraturpris. *[[Morgenbladet]]s* lesere kåret *Min kamp 1-3* til årets bok 2009. I *VG* ble *Min kamp. Første bok* høsten 2009 kåret til en av tiårets ti beste norske romaner. 

14 anonyme familiemedlemmer beskrev *Min Kamp*-prosjektet som «judaslitteratur» og «utleveringer», og truet Knausgård med rettssak. Ifølge straffelovens § 90 forbys krenkelser av privatlivets fred om det gis «offentlige meddelelser om personlige eller huslige forhold». Her legges imidlertid en totalvurdering til grunn, og Knausgård anførte at «det private er allment». Høyesterett hadde her presedens fra 2009 da utgivelsen av bygdeboken *Nok innmark til ei ku* om småbruk i Tvedestrand, ble behandlet. Langmyrs ekskone hadde krevd at utgivelsen ble stoppet, men Aust-Agder tingrett frifant Langmyr. Ekskonen anket da til lagmannsretten som avgjorde at Langmyr måtte fjerne opplysningene som ekskonen i restopplaget, og betale henne 25.000 kroner i oppreisning. Forfatteren Harald Langmyr hadde skrevet hvordan hans ekskone feilet når det gjaldt omsorgsevne og økonomistyring, men Høyesterett slo fast at dette ikke var lovstridig. Dette var personomtale i bøker, ikke i massemedia; personene var uten offentlig interesse, og helhetsinntrykket av ekskonen var ikke negativt. Høyesterett la også vekt på den frihet man må ha til å kunne beskrive deltakerne i sitt eget liv, og hvilken virkning det ville ha på biografier og historiebøker om Langmyrs bok ble funnet rettsstridig. Uansett var ingen forfatter noen gang blitt dømt i Norge for utleverende beskrivelser. 

De tre romanene *Ute av verden, En tid for alt* og *Min Kamp* kan ifølge Knausgård sees på som en trilogi. Mens *Ute av verden* handler om romankarakteren Henrik Vankel, er *En tid for alt* i prinsippet skrevet av Henrik Vankel, og *Min kamp* handler om forfatteren Karl Ove Knausgård som har skrevet alle bøkene. I 2020 kom romanen *Morgenstjernen*, etterfulgt av *Ulvene fra evighetens skog* og *Det tredje riket* i de påfølgende årene. Også disse anses som en trilogi, men bestående av kollektivromaner. Karakterene i disse verkene knyttes sammen av bånd bredere enn slekt.

Knausgård leste egne nyskrevne tekster med relasjon til terrorangrepene i Norge 2011 under Minnemarkeringen i Oslo 22. juli 2012.

Da han i 2023 ble tildelt den kontroversielle svenske kulturprisen Leninprisen, ble han oppfordret av *[[VG]]*s kommentator Hans Petter Sjøli til enten å takke nei, eller å donere prispengene på 100&nbsp;000&nbsp;svenske kroner til den ukrainske motstandskampen mot russiske invasjonsstyrker. Knausgård valgte å motta Leninprisen, og skrev et tilsvar der han hevdet at det ville være «feigt og nokså skammelig» å avslå prisen. 

## Familie
Som voksen har Knausgård bodd i Bergen, Stockholm og Malmö. I 2011 flyttet han til Glemmingebro utenfor Ystad i Österlen sydøst i Skåne, først sammen med sin kone, Linda Boström, og deres fire barn. Paret har siden skilt seg. Knausgård er i dag bosatt sørøst i London med sin kone Michal Shavit Knausgård og syv barn, derav et felles barn født våren 2019.

Karl Oves bror, Yngve Knausgård (f. 1964), har laget omslaget til alle Karl Ove Knausgårds bøker. Omslagene til *Min kamp 1-3* ble belønnet med Gull under Grafills kåring av Årets vakreste bøker 2009. 

Knausgårds mor og hennes foreldre er fra Sørbøvåg i Hyllestad. Kommunen har derfor en spesiell plass hos forfatteren. Han har uttalt at Hyllestad er med i alle bøkene han har skrevet. På sin fars side møtte han motgang etter at han beskrev sin far i *[[Min kamp (roman av Knausgård)|Min kamp]]*.

## Musikk
Knausgård spilte i 1990-årene trommer i Lemen, et band som også Tore Renberg var medlem av.

## Bibliografi
* 1998: *[[Ute av verden]]* (roman)
* 2004: *[[En tid for alt]]* (roman)
* 2009–2011: *[[Min kamp (roman av Knausgård)|Min kamp]]* – romansyklus:
*: 2009: *[[Min kamp. Første bok]]* (roman)
*: 2009: *[[Min kamp. Andre bok]]* (roman)
*: 2009: *[[Min kamp. Tredje bok]]* (roman)
*: 2010: *[[Min kamp. Fjerde bok]]* (roman)
*: 2010: *[[Min kamp. Femte bok]]* (roman)
*: 2011: *[[Min kamp. Sjette bok]]* (roman)
* 2012: *[[Alt, som er i himmelen|Alt som er i himmelen]]* (fotobok) – med Thomas Wågeström
* 2013: *[[Sjelens Amerika]]* (essays)
* 2014: *Nakker* (fotobok) – med Thomas Wågeström
* 2014: *Hjemme/Borte* (brevsamling) – med Fredrik Ekelund
* 2015: *Om høsten*
* 2015: *Om vinteren*
* 2016: *Om våren* 
* 2016: *Om sommeren*
* 2017: *Så mye lengsel på så liten flate*
* 2018: *I kyklopenes land* (essays)
* 2019: *Fuglene under himmelen* (novelle)
* 2020: *Morgenstjernen* (roman)
* 2021: *Om farskap*
* 2021: *Skogen og elva. Om Anselm Kiefer og kunsten hans*
* 2021: *Morgenstjernen 2* : *Ulvene fra evighetens skog* (roman)
* 2022: *Morgenstjernen 3:* *Det tredje riket* (roman)
* 2023: *Morgenstjernen 4 : Nattskolen* (roman)
* 2024: *Kjøttets ingeniører* (essay)
* 2024: *Morgenstjernen 5 : Arendal* (roman)
* 2025: *Morgenstjernen 6: Jeg var lenge død* (roman)**

## Priser
* 1998: Kritikerprisen for *Ute av verden*
* 1999: Bjørnsonstipendet for *Ute av verden*
* 2004: P2-lytternes romanpris for *En tid for alt*
* 2005: Sørlandets litteraturpris for *En tid for alt*
* 2009: Brageprisen for *Min kamp. Første bok*
* 2009: P2-lytternes romanpris, for *Min kamp. Første bok*
* 2010: Sørlandets litteraturpris, for *Min kamp* (bind 1–3)
* 2011: Neshornet, Klassekampens kulturpris 
* 2011: Gyldendalprisen 
* 2012: Aust-Agder fylkeskulturpris 
* 2015: Wall Street Journal Magazine’s annual Innovator Award for litteratur 
* 2015: Die Welts litteraturpris
* 2015: Malaparte-prisen
* 2019: Svenska Akademiens nordiske pris
* 2023: Leninprisen, Sverige
* 2025: Aschehougprisen
* 2026: Æresdoktor ved UiB.

## Referanser


## Litteratur
* Andersen, Claus Elholm: *»På vakt skal man være«: Om litterariteten i Karl Ove Knausgårds Min kamp.* Diss. Nordica Helsingiensia, 39. Helsingfors: Helsingfors universitet 2015. . ISBN 978-951-51-0905-7 (Online-version.)
* Bugge, David et al: Knausgård i syv sind 2015. ISBN 978877457769
* Andersen, Claus Elholm: Så tæt på livet som muligt 2017. ISBN 9788793358270

## Kilder
*Presentasjon av Karl Ove Knausgård i Forfatterkatalogen på Forfattersentrums nettsider

## Eksterne lenker
* 
* Karl Ove Knausgård i NRK Forfatter
* Karl Ove Knausgård i Dagbladet Forfatter
* 
* Karl Ove Knausgård-bibliografi.
* 
*Artikler av og om Karl Ove Knausgård i Norart